Climax Series

ialah sistem playoff tahunan semasa yang dilaksanakan oleh Nippon Professional Baseball (NPB). Sistem ini menentukan pasukan dari Liga Pusat dan Liga Pasifik yang akan mara ke Japan Series untuk merebut kejuaraan. Selepas pembentukan sistem dua liga NPB pada tahun 1950, Liga Pasifik mencuba tiga sistem playoff yang berbeza sebelum pada tahun 2004 dengan memperkenalkan struktur postseason yang menjadi asas Climax Series. Selepas tiga musim, CL mengadaptasi sistem yang sama pada tahun 2007, dan menghasilkan format playoff bersatu seperti yang digunakan sekarang.

Kedua-dua liga beraksi sepanjang musim biasa (*regular season*), seterusnya tiga pasukan teratas dari setiap liga bersaing dalam playoff dua peringkat. Di peringkat pertama, pasukan yang menamatkan musim di tempat kedua dan ketiga akan bertemu dalam siri terbaik daripada tiga perlawanan (*best-of-three series*). Pemenang siri ini akan mara ke peringkat akhir liga. Di peringkat akhir, pemenang peringkat pertama berdepan dengan juara musim liga dalam siri enam perlawanan. Juara musim akan memulakan siri dengan kelebihan satu kemenangan. Pemenang peringkat akhir setiap liga akan bertemu dalam Japan Series bagi menentukan juara keseluruhan tahun tersebut.

## Sejarah
Sejak penubuhan sistem dua liga Nippon Professional Baseball (NPB), juara musim di Liga Pusat sentiasa layak ke Japan Series, di mana mereka bertemu dengan juara Liga Pasifik.

Liga Pasifik telah menggunakan sistem yang sama sehingga tahun 1973, apabila liga itu memperkenalkan sistem postseason NPB yang pertama sebelum 2004 (selain Japan Series). Sistem baharu ini menandingkan pasukan yang mencatat rekod terbaik separuh pertama musim dengan pasukan yang mencatat rekod terbaik separuh kedua musim. Pemenang siri *best-of-five* ini akan mara ke Japan Series untuk berdepan juara Liga Pusat.

Sistem ini menimbulkan masalah apabila Hankyu Braves memenangi kedua-dua bahagian separuh musim pada 1976 dan 1978, sekali gus menjadikan siri playoff tidak diperlukan. Sistem ini dihentikan selepas musim 1982. Sebagai ganti, pada musim berikutnya, Liga Pasifik mengumumkan bahawa pasukan tempat pertama dan kedua akan bersaing dalam siri *best-of-five* selepas musim biasa 130 perlawanan jika beza perlawanan antara kedua-dua pasukan itu sebanyak lima perlawanan atau kurang.

Namun begitu, idea ini tidak popular dalam kalangan media dan peminat besbol. Setelah tiga musim, sistem tersebut dibatalkan kerana siri playoff tidak pernah diperlukan. Kedua-dua liga kembali kepada format asal, iaitu menghantar pasukan dengan rekod musim terbaik dari liga masing-masing untuk bersaing dalam Japan Series. 

### Penubuhan
Liga Pusat sebelum ini hanya mempunyai senario playoff bersyarat yang tertulis dalam perlembagaannya. Senario ini hanya berlaku jika wujud seri dalam kedudukan liga atau jika pasukan dengan jumlah kemenangan lebih tinggi serta mempunyai peratus kemenangan lebih rendah daripada pasukan teratas. Namun, tiada rancangan playoff tetap pernah diwujudkan.

Pada Mac 2006, terinspirasi oleh kejayaan playoff Liga Pasifik, pegawai Liga Pusat mengumumkan niat mereka untuk memperkenalkan playoff postseason bagi musim 2007 dengan tujuan meningkatkan kehadiran penonton yang menurun.

Dalam mesyuarat yang diadakan kemudian pada tahun yang sama, pihak pegawai Liga Pusat dan Liga Pasifik tidak bersependapat mengenai cadangan sistem playoff baharu. Sejak pengenalan playoff Liga Pasifik pada 2004, liga menganugerahkan gelaran juara kepada pemenang playoff, bukan kepada pasukan yang menamatkan musim biasa dengan rekod terbaik. Liga Pasifik tidak bersetuju dengan niat Liga Pusat yang mahu mengekalkan pemberian gelaran liga kepada juara musim biasa sambil menggunakan playoff untuk menentukan pasukan yang akan bertemu dalam Japan Series.

Pada September 2006, kedua-dua liga bersetuju untuk memperkenalkan sistem postseason bersama. Liga Pusat melaksanakan sistem playoff sama seperti Liga Pasifik, dan keseluruhan siri playoff ini dinamakan **Climax Series**. Perubahan utama ialah pihak Liga Pasifik bersetuju bahawa juara musim biasa akan dianggap sebagai juara liga, dan bukannya pemenang playoff, bertentangan dengan tiga musim sebelumnya. Kedua-dua liga juga bersetuju untuk memainkan 144 perlawanan musim biasa, kali pertama sejak Liga Pasifik memperkenalkan sistem playoff pada 2004, apabila kedua-dua liga memainkan bilangan perlawanan yang sama. Pada awalnya, tiada kelebihan satu kemenangan diberikan kepada juara musim biasa dalam peringkat akhir Climax Series, kerana dianggap tidak perlu dari sudut perniagaan. 

Terdapat cadangan bahawa Yomiuri Giants menyokong idea playoff pada 2006 kerana mereka tidak menamatkan musim biasa di tempat teratas sejak 2002, dan sistem playoff meningkatkan peluang mereka untuk memenangi Japan Series. Namun begitu, rancangan itu bertentang dengan nasib mereka. Pada musim pertama Climax Series, Giants memenangi juara Liga Pusat tetapi tetap gagal ke Japan Series apabila Chunichi Dragons yang menamatkan musim di tempat kedua, menewaskan mereka 3–0 dalam peringkat akhir Climax Series Liga Pusat 2007.

Pada musim berikutnya, kedua-dua liga mengubah keputusan mengenai kelebihan perlawanan peringkat akhir, dan sejak Climax Series 2008, juara musim biasa diberikan satu kemenangan automatik pada peringkat akhir. Pada masa yang sama, peringkat akhir diubah daripada siri *best-of-five* menjadi *best-of-seven*, di mana pasukan pertama yang mengumpul empat kemenangan layak ke Japan Series.

Musim 2020, yang dipendekkan kepada 120 perlawanan akibat pandemik COVID-19, menyaksikan pengubahsuaian format Climax Series. Dua pasukan teratas musim biasa di Liga Pasifik akan bersaing dalam siri terbaik daripada lima perlawanan. Pemenang liga masih diberikan kelebihan satu kemenangan automatik. Sementara itu, di Liga Pusat pula, tiada siri playoff dijalankan dan juara liga terus mara ke Japan Series. Keputusan ini sebahagiannya disebabkan hanya dua daripada enam pasukan Liga Pusat bermain secara tetap di stadium bertutup, menjadikan bilangan perlawanan yang perlu dijadualkan semula akibat hujan tidak menentu.

## Format terkini
Kedua-dua liga NPB menggunakan format postseason yang sama, di mana tiga pasukan teratas dari setiap liga bersaing dalam playoff dua peringkat. Kedudukan pasukan ditentukan berdasarkan peratus kemenangan musim biasa. Sekiranya pasukan menamatkan musim dengan peratus kemenangan yang sama, kriteria berikut digunakan untuk menentukan kedudukan:

Liga Pusat:
# Pasukan dengan bilangan kemenangan lebih tinggi diutamakan.
# Pasukan dengan peratus kemenangan lebih tinggi dalam perlawanan sesama mereka diutamakan.
# Pasukan dengan kedudukan lebih tinggi pada musim sebelumnya diutamakan.

Liga Pasifik:
# Pasukan dengan peratus kemenangan lebih tinggi dalam perlawanan sesama mereka diutamakan.
# Pasukan dengan peratus kemenangan lebih tinggi dalam musim biasa, kecuali perlawanan antara liga, diutamakan.
# Pasukan dengan kedudukan lebih tinggi pada musim sebelumnya diutamakan.

Di peringkat pertama, ia melibatkan pasukan tempat kedua dan ketiga musim biasa. Siri ini ialah *best-of-three* (maksimum tiga perlawanan). Semua perlawanan berlangsung di gelanggang pasukan tempat kedua. Pemenang siri ini akan mara ke peringkat akhir untuk bertemu juara liga (pemenang pennant).

Di peringkat akhir, siri ini ialah *best-of-six*, tetapi juara liga diberikan kelebihan satu kemenangan automatik sebelum siri bermula. Juara liga juga mendapat kelebihan gelanggang sendiri sepanjang siri, berbeza dengan kebanyakan liga profesional lain yang menggunakan format seperti 2-2-1 (5 perlawanan) atau 2-3-2 (7 perlawanan) untuk pasukan dengan kelebihan.

Berbeza dengan Major League Baseball (MLB), perlawanan NPB boleh berakhir seri jika tiada pasukan menang selepas 12 inning. Jika berlaku seri dalam Climax Series, kemenangan tidak diberikan kepada mana-mana pasukan. Jika siri berakhir seri, pasukan dengan kedudukan lebih tinggi musim biasa akan mara ke peringkat seterusnya atau ke Japan Series. Sistem ini memastikan bahawa juara musim biasa mendapat kelebihan strategik sambil mengekalkan peluang untuk pasukan lain mencabar dalam playoff.

## Keputusan
Sejak pelaksanaan Climax Series, juara liga biasanya mara ke Japan Series, kecuali dalam tujuh kes. Daripada tujuh kes tersebut, empat kes melibatkan juara Liga Pusat dan tiga kes melibatkan juara Liga Pasifik. Menariknya, daripada tujuh pasukan yang gagal mara, lima daripadanya akhirnya memenangi Japan Series.

### Liga Pusat

: Pasukan yang memenangi peringkat.
:**BOLD**: Pasukan yang seterusnya menjuarai Japan Series.
: Pada musim pertama Climax Series 2007, peringkat kedua dimainkan secara siri *best-of-five* dan juara liga tidak diberikan kelebihan satu kemenangan pada siri ini.
: Disebabkan kerja naik taraf luar musim di Stadium Koshien, gelanggang Hanshin Tigers, semua perlawanan peringkat pertama Climax Series 2008 diadakan di Kyocera Dome Osaka.
: Berikutan pandemik COVID-19, juara liga akan terus layak ke Japan Series 2020.

### Liga Pasifik

: Pasukan yang memenangi peringkat.
:**BOLD**: Pasukan yang seterusnya menjuarai Japan Series.
: Pada musim pertama Climax Series 2007, peringkat kedua dimainkan sebagai siri *best-of-five* dan juara liga tidak diberikan kelebihan satu kemenangan pada siri ini.
: Untuk peringkat kedua Climax Series 2008, perlawanan pertama sepatutnya diadakan di Seibu Dome, gelanggang rumah Saitama Seibu Lions. Walau bagaimanapun, ia diadakan di Stadium Besbol Omiya Park yang lebih kecil, juga terletak di Saitama.
: Berikutan pandemik COVID-19, peringkat akhir 2020 dikurangkan kepada siri *best-of-five* dan juara liga diberi kelebihan satu kemenangan.

## Penerimaan
Selepas diperkenalkan pada musim 2007, Climax Series menerima ulasan bercampur-campur. Sesetengah pihak menyambut baik pelaksanaan sistem playoff bersatu dalam NPB. Robert Whiting menyifatkan penciptaannya sebagai 'telah lama tertunda', dan percaya ia meningkatkan minat terhadap besbol Jepun. Penulis besbol Jepun, Asa Satoshi, menyatakan bahawa walaupun sistem ini tidak sempurna, ia mengurangkan jumlah perlawanan 'mati' yang tidak bermakna dan populariti sistem ini dalam kalangan peminat membuktikan keperluannya. Satoshi seterusnya mempersoalkan keputusan untuk menganugerahkan gelaran juara liga kepada pasukan dengan peratusan kemenangan tertinggi, bukannya juara Climax Series. Ini boleh menyebabkan situasi di mana pasukan menang Japan Series tetapi bukan juara liga mereka. Sistem ini juga membenarkan pasukan dengan peratusan kemenangan kurang daripada .500 untuk layak ke Climax Series, menimbulkan persoalan jika pasukan seperti ini memenangi Japan Series. Bekas pemain dan jurulatih NPB, Katsumi Hirosawa, berpendapat bahawa tidak wajar bagi pasukan yang mendominasi musim biasa kalah dalam Climax Series, walaupun kekalahan ini menarik perhatian. Beliau juga menekankan bahawa sistem yang membenarkan separuh pasukan mara ke playoff dan berpeluang memenangi Japan Series boleh mengurangkan nilai musim biasa yang panjang.

Sepanjang tahun, pelbagai cadangan perubahan peraturan atau format Climax Series telah dikemukakan, khususnya untuk menangani isu pasukan yang lemah atau kalah layak mara ke playoff. Sesetengah pihak mencadangkan menambahkan satu kemenangan awal kepada juara liga di peringkat akhir jika mereka memenangi liga dengan 10 permainan atau lebih. Cadangan lebih ketat pula ialah mengecualikan pasukan daripada postseason sekiranya mereka menamatkan musim biasa dengan rekod kurang daripada .500. Penulis sukan, Ko Hiroo mengambil inspirasi daripada Siri Wild Card Major League Baseball, dengan mencadangkan agar 12 pasukan NPB diubah daripada dua liga kepada tiga divisyen. Dalam sistem baru ini, juara liga akan terus mara ke pusingan kedua, bersama-sama pemenang siri antara dua pasukan wild card yang mencatat peratusan kemenangan tertinggi tetapi tidak memenangi liga. Taro Bando, pensyarah di Universiti Jumonji, turut mencadangkan penstrukturan semula NPB, malah mencadangkan menambah empat pasukan baru untuk mencipta empat divisyen, membolehkan berlangsungnya dua siri antara juara divisyen.

Melihat dua postseason iaitu pada sebelum dan selepas pelaksanaan Climax Series, Ko Hiroo menyimpulkan bahawa penambahan playoff memberi kesan positif terhadap NPB dari segi hiburan dan perniagaan. Sebelum Climax Series, hanya dua pasukan terlibat dalam tujuh perlawanan sepanjang sepuluh hari. Jumlah kehadiran penonton 286,197 orang. Selepas Climax Series, enam pasukan terlibat dalam 18 perlawanan selama 24 hari. Jumlah penonton meningkat kepada 708,220 orang, menunjukkan lebih ramai peminat terlibat dengan liga untuk tempoh yang lebih panjang.

Penganalisis besbol Yusuke Okada berpendapat bahawa peminat besbol Jepun dan Amerika memiliki pandangan yang berbeza tentang postseason: Di Amerika Syarikat, musim biasa dilihat sebagai 'pusingan kelayakan' untuk postseason, yang dianggap sebagai 'acara utama' musim. Sementara itu, di Jepun pula, peminat menekankan kepentingan musim biasa yang panjang dan sukar. Mereka menganggap ia tidak adil jika pemenang musim biasa disingkirkan dalam satu siri sebelum Japan Series. Okada percaya bahawa Climax Series berjaya menyeimbangkan kedua-dua perspektif ini, sambil memberi lebih banyak aksi dramatik kepada peminat.

## Nota

## Catatan